b'\n_START_ARTICLE_\nGlikoliz\xc4\x97\n_START_PARAGRAPH_\nGlikoliz\xc4\x97 (gr. glykys \xe2\x80\x93 saldus + lysis \xe2\x80\x93 atskyrimas) \xe2\x80\x93 pirmasis l\xc4\x85stelinio kv\xc4\x97pavimo etapas, vykstantis citozolyje, kurio metu gliukoz\xc4\x97 C\xe2\x82\x86H\xe2\x82\x81\xe2\x82\x82O\xe2\x82\x86 suskyla \xc4\xaf piruvat\xc4\x85 CH\xe2\x82\x83COCOO\xe2\x81\xbb + H\xe2\x81\xba. I\xc5\xa1laisvinta energija \xc5\xa1iame procese yra panaudojama formuojant daug energijos turin\xc4\x8dius junginius: ATP (adenozino trifosfatas) ir NADH (redukuotas nikotinamido adenino dinukleotidas). Kadangi glikoliz\xc4\x97 b\xc5\xabdinga visiems gyviesiems organizmams, labai tik\xc4\x97tina, kad vykstant evoliucijai ji atsirado pirmiau negu Krebso ciklas arba elektron\xc5\xb3 perna\xc5\xa1os sistema. Glikoliz\xc4\x97 vyksta ne mitochondrijose, o citozolyje ir jai nereikia deguonies.\n_START_SECTION_\nEnergijos sunaudojimo etapai\n_START_PARAGRAPH_\nGlikoliz\xc4\x97s prad\xc5\xbeioje, veikiant atitinkamiems fermentams, dvi fosforilo grup\xc4\x97s prisijungia viena prie gliukoz\xc4\x97s, kita prie fruktoz\xc4\x97s-6-fosfato ir taip aktyvuoja pradin\xc4\xaf reakcijos (glikoliz\xc4\x97s) substrat\xc4\x85. Tai \xc4\xafvyksta per dvi reakcijas, sunaudojant dvi ATP molekules. Po \xc5\xa1i\xc5\xb3 reakcij\xc5\xb3 C\xe2\x82\x86 molekule skyla \xc4\xaf dvi C\xe2\x82\x83 molekules, kuri\xc5\xb3 kiekviena turi po fosfato grup\xc4\x99. Toliau abi C\xe2\x82\x83 molekul\xc4\x97s dalyvauja tose pa\xc4\x8diose reakcijose.\n_START_SECTION_\nEnergijos i\xc5\xa1gavimo etapai\n_START_PARAGRAPH_\nGlikoliz\xc4\x97s metu vyksta oksidacija, t. y. i\xc5\xa1 molekul\xc4\x97s atskyla elektronai, kuriuos prisijungia NAD. Kiekviena NAD molekul\xc4\x97 du elektronus, ir vien\xc4\x85 vandenilio jon\xc4\x85, tad i\xc5\xa1 viso susidaro du NADH. Atsipalaiduoja tiek energijos, kiek pakanka keturioms ATP molekul\xc4\x97ms susidaryti. \xc5\xa0is procesas vadinamas substratiniu fosforilinimu, nes reakcijos metu fosfatas, fermento padedamas, nuo substrato perkeliamas prie ADP molekul\xc4\x97s. At\xc4\x97mus dvi prad\xc5\xbeioje sunaudotas ATP molekules, grynoji glikoliz\xc4\x97s i\xc5\xa1eiga \xe2\x80\x93 2 ATP molekul\xc4\x97s, kas palyginus su Krebso ciklu nedaug. Galutinis glikoliz\xc4\x97s produktas \xe2\x80\x93 piruvatas. Jei l\xc4\x85stel\xc4\x97 neturi kur panaudoti susidariusio NADH, jis v\xc4\x97l paver\xc4\x8diamas NAD vienaip redukuojant \xc5\xa1\xc4\xaf galutin\xc4\xaf produkt\xc4\x85 arba \xc4\xaf laktat\xc4\x85 (pienar\xc5\xabg\xc5\xa1tis r\xc5\xabgimas) arba \xc4\xaf etilo alkohol\xc4\xaf.'